b'\n_START_ARTICLE_\nMolika\n_START_SECTION_\nIzgled\n_START_PARAGRAPH_\nMolika je oko 30 metara visoko drvo, a mo\xc5\xbee narasti i do 50 metara. Ima oko 30 - 35 cm prsnog promjera. Razvija pravilnu, valjkasto zaobljenu kro\xc5\xa1nju. U vi\xc5\xa1im nadmorskim visinama ima nepravilno i granato stablo._NEWLINE_Kora je u mladosti glatka, sivozelenkasta, a kasnije sivkasta, uzdu\xc5\xbeno ispucala na nepravilne plo\xc4\x8dice._NEWLINE_Korijenov sustav je jako razvijen, sastavljen od brojnih bo\xc4\x8dnih korjenova koji duboko prodiru u zemlju. Razvijena je ektotrofna mikoriza._NEWLINE_Pupovi su dugi oko 1 cm, smolast, po obliku okruglast i su\xc5\xbeen u tanki \xc5\xa1iljasti vrh. Ljuske su mu slobodne ili blago priljubljene, s tankim bjeli\xc4\x8dastim rubom._NEWLINE_Iglice (\xc4\x8detine) su sivozelene, nje\xc5\xbene, po 5 u jednom rukavcu, duge 8 do 10 cm i do 1 mm debele. Imaju 2 smolna kanala. Ostaju na granama 2 do 3 godine._NEWLINE_Cvjetovi su jednospolni. Mu\xc5\xa1ki cvjetovi su \xc5\xbeutocrvene boje, cilindri\xc4\x8dni, u grupama od 10 do 13, dugi su 10 do 13 mm. \xc5\xbdenski \xc4\x8de\xc5\xa1er se nalazi na kratkoj stapci, zelenosme\xc4\x91e boje. Po obliku je jajast, dug 20 do 25 mm i \xc5\xa1irok oko 10 mm.\n_START_SECTION_\nStani\xc5\xa1te\n_START_PARAGRAPH_\nJavlja se samo na silikatnoj podlozi, a rijetko i na vapnena\xc4\x8dkoj. Tra\xc5\xbei svje\xc5\xbea, dosta vla\xc5\xbena i duboka zemlji\xc5\xa1ta._NEWLINE_Molika je endem sredi\xc5\xa1njeg dijela Balkanskog poluotoka, pa je nalazimo u Crnoj Gori, na Kosovu, u Makedoniji, Albaniji, Bugarskoj i sjevernoj Gr\xc4\x8dkoj (Egejska Makedonija).'